钦定古今图书集成/明伦汇编/氏族典/第025卷 > 冯翁
## 钦定古今图书集成/明伦汇编/氏族典/第025卷 > 冯翁

按《明外史补锅匠冯翁传》：“补锅匠，不知何许人，往来
夔州重庆间，为人补锅，与之直，一无所较，与之食，即
不复取钱，遇风雨寒暑，辄不出。所至州邑，多寄宿萧
寺中，留不过三日。人有从学补锅者，不取酬，令负担
从。后有学者至，即遣先学者去。如是数年，川中人皆
识之，呼为老锅匠。一日，于夔州市遇一人，相顾愕然”，
已相持哭。哭已，共入山岩中，坐语竟日，复相持哭，永
诀不可复相见，即所谓冯翁者也。冯翁在夔州，以章
句为童子师，给衣食，能为对句及古诗。诗后题“马二
子”，或马公，或塞马先生，亦不知其为何许人。尝作诗
大书壁间云：“夜梦何奇特，龙飞天汉津。朝横沧海曲，
夕过滇池滨。光雯皆五色，蜿蜒无损鳞。”渊田变化间，
张主藉高旻。比见补锅匠归即铲去。未几辞主人去。
二人皆不知所终。